**32. ЧАС**

**ШТА НОСИМ СА СОБОМ?**

**Циљ**: Размена искустава ученика и евалуација пређених програма.

**Задаци**:

1. Размена искустава са ГВ 1-4;

2. Осмишљавање порука које изражавају мишљење, жеље, очекивања ученика у вези

са развојем грађанског васпитања као школског предмета и са развојем грађанске

свести у друштву.

**Материјал**: за сваког ученика по један мали, употребни предмет као што су: гумица,

оловка, селотејп, лоптица, дечје мале маказе, празна флашица од мириса, спајалица, кључ,

бомбона, сат, клупко, конац, кашичица, дискета, лењир, метар, гумица за косу, папирнате

марамице...

**Опис активности**

**Први корак**: Размена мисли и осећања у вези с часовима Грађанског васпитања у току

целокупног средњошколског образовања – да ли су испуњена очекивања, колико је

научено употребљиво ван школске учионице, шта је највише недостајало, шта је највише

сметало и сл.

**Други корак**: Активност за растанак. Наставник на средини учионице ставља унапред

припремљене предмете које ученици узимају један по један (на крају часа могу их

вратити или сачувати за успомену). Сваки ученик на основу изабраног предмета асоцира

поруку коју ће осталима у групи рећи, а да изражава његов општи утисак о ономе што се

дешавало на часовима Грађанског васпитања све четири године и што жели да буде

будућност нашег грађанског друштва. Наставник може први одговорити и дати пример

ученицима:

*сат* – дошло је крајње време да грађани имају већи утицај на оно што се дешава у

друштву

*флашица од мириса* – на овим часовима могли смо намирисати нешто друго чега није

било на осталим часовима

*клупко* – ови часови су тек почетак да се велико клупко одмота

Предлог: На основу добијених порука наставник и ученици могу да направе постер,

мини-изложбу, перформанс и да на креативан начин представе у школи активности

реализоване у оквиру ГВ-а.